**PRANEŠIMAS SPAUDAI**

2025-11-05

**Pasauliniame socialinės raidos aukščiausiojo lygio susitikime pristatyti Lietuvos prioritetai**

**Socialinės apsaugos ir darbo ministrė Jūratė Zailskienė tęsia vizitą Jungtinių Tautų Pasauliniame socialinės raidos aukščiausiojo lygio susitikime. Šiandien ji pasisakė plenarinėje renginio sesijoje.**

„Politika turi tarnauti žmonėms įvertinant, kaip mes ugdome jaunimą, rūpinamės pagyvenusiais žmonėmis, remiame šeimas, kuriame oraus darbo galimybes ir mažiname skurdą. Svarbu, kad tarptautiniai tikslai derėtų su tuo, kas aktualu vietos bendruomenėms. Taip pat reikia nepamiršti, kad technologijos turi padėti spręsti kasdienius žmonių poreikius, taip prisidėdamos prie lygių galimybių visiems“, - plenarinės metu sakė socialinės apsaugos ir darbo ministrė Jūratė Zailskienė.

Socialinės apsaugos ir darbo ministrė J. Zailskienė taip pat dalyvavo dvišaliame susitikime su Šveicarijos valstybės sekretore dr. Valérie Berset Bircher. Susitikimo metu pristatyta Šveicarijos patirtis dalyvaujant Tarptautinės darbo organizacijos inicijuotos Globalios koalicijos už socialinį teisingumą veikloje ir aptartos Lietuvos galimybės prisijungti prie šios iniciatyvos.

Su Švedijos ir Liuksemburgo kolegomis ministrė aptarė socialinės apsaugos politikos patirtis, ypač susijusias su skurdo mažinimu, darbo rinkos įtrauktimi ir paramos šeimoms stiprinimu.

Tarptautiniai partneriai palankiai įvertino Lietuvos patirtį įdarbinant nuo Rusijos agresijos pasitraukusius Ukrainos piliečius. „Tarptautinės žmogaus teisių visuomenės“ generalinis sekretorius Matthias K. Boehning pasidžiaugė, kad prie šio proceso aktyviai prisideda savivaldybės ir darbdaviai.

Primename, kad Pasauliniame socialinės raidos aukščiausiojo lygio susitikime vakar pasaulio lyderiai priėmė Dohos deklaraciją dėl socialinės politikos gairių sprendžiant globalius iššūkius.